Két ember meghalt a 63-ason, teljes útzár
Belsőbáránd térségében egy tehergépjármű és egy személyautó ütközött össze.
A 63-as főút 82-es kilométerszelvényben, Belsőbáránd térségében történt a baleset. Egy tehergépjármű és egy személygépkocsi ütközött össze.

A balesetben két ember olyan súlyos sérüléseket szenvedett, hogy a helyszínen életüket vesztették.

A személyautóban négyen utaztak, egyiküket a mentők a székesfehérvári tűzoltók kiérkezése előtt kiszabadították és kórházba szállították. A helyszínre mentőhelikopter is érkezett – közölte a katasztrófavédelem. 

Később az MTI-nek a Fejér Megyei Katasztrófavédelmi Igazgatóság helyettes szóvivője azt mondta, hogy a roncsból egy 4 éves gyereket szabadítottak ki a tűzoltók kiérkezése előtt. Rajta kívül még egy ember szenvedett súlyos sérüléseket.

A helyszíni szemle és a műszaki mentés ideje alatt az érintett útszakaszon teljes útlezárás van érvényben, a rendőrök a forgalmat Szabadbattyán, illetve Soponya felé terelik – közölte a rendőrség.
Belföld